KOMISIJOS SPRENDIMAS
2005 m. rugsėjo 16 d.
iš dalies keičiantis 2003 m. Stojimo akto XIV priedo priedėlį dėl tam tikrų Slovakijos mėsos sektoriaus įmonių
(pranešta dokumentu Nr. C(2005) 3451)
(Tekstas svarbus EEE)
(2005/661/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą (1), ypač į jo XIV priedo 5 skyriaus B skirsnio d dalį,
kadangi:
(1)
2003 m. Stojimo akto XIV priedo 5 skyriaus B skirsnio a dalyje numatyta, kad 1964 m. birželio 26 d. Tarybos direktyvos 64/433/EEB dėl sveikatos problemų, turinčių įtakos Bendrijos vidaus prekybai šviežia mėsa (2), I priede ir 1976 m. gruodžio 21 d. Tarybos direktyvos 77/99/EEB dėl sveikatos problemų, turinčių įtakos Bendrijos vidaus prekybai mėsos produktais (3) A ir B prieduose nustatyti struktūriniai reikalavimai Stojimo akto XIV priedo priedėlyje (4) išvardytoms įmonėms Slovakijoje netaikomi iki 2006 m. gruodžio 31 d. laikantis tam tikrų sąlygų.
(2)
2003 m. Stojimo akto XIV priedo priedėlis buvo iš dalies pakeistas Komisijos sprendimais 2004/463/EB (5) ir 2005/189/EB (6).
(3)
Kaip teigiama oficialiame Slovakijos kompetentingos institucijos pareiškime, trys mėsos įmonės baigė modernizavimo procesą ir dabar visiškai atitinka Bendrijos teisės aktų nuostatas. Todėl šias įmones reikėtų išbraukti iš įmonių, kurioms suteiktas pereinamasis laikotarpis, sąrašo.
(4)
Viena mėsos įmonė, esanti pereinamojo laikotarpio įmonių sąraše, padarė ypač didelę pažangą, kad atitiktų Bendrijos teisės aktuose nustatytus struktūrinius reikalavimus. Tačiau dėl ypatingų techninių suvaržymų ši įmonė negali baigti modernizavimo proceso iki nustatyto termino. Todėl jai pagrįstai galima pratęsti modernizavimo proceso pabaigimo terminą.
(5)
Todėl reikėtų atitinkamai iš dalies pakeisti 2003 m. Stojimo akto XIV priedo priedėlį. Aiškumo sumetimais jį reikėtų pakeisti nauju.
(6)
Maisto grandinės ir gyvūnų sveikatos nuolatinis komitetas buvo informuotas apie šiame sprendime numatytas priemones,
PRĖMĖ ŠĮ SPRENDIMĄ:
1 straipsnis
2003 m. Stojimo akto XIV priedo priedėlis pakeičiamas šio sprendimo priedo tekstu.
2 straipsnis
Šis sprendimas yra skirtas valstybėms narėms.
Priimta Briuselyje, 2005 m. rugsėjo 16 d.